Vertoon van ou landsvlag bly haatspraakDie appèlhof in Bloemfontein. (Argieffoto: ANA) Dit is steeds haatspraak om die ou landsvlag in jou huis of in die openbaar te vertoon. Die appèlhof in Bloemfontein het AfriForum se appèlaansoek teen ’n vroeëre uitspraak wat die vertoon van die ou Suid-Afrikaanse landsvlag in die meeste omstandighede tot haatspraak verklaar het, Vrydag van die hand gewys. Die burgerregtegroep sê nou hy sal met sy regspan gesels oor die pad vorentoe. “Vryheid van uitdrukking as ’n reg het in hierdie land ongelukkig afgewater geraak. Dit is ’n beginsel wat hier die slagoffer geword het van belaglike dubbele standaarde en die toekomstige gevolge sal waarskynlik skadelik wees,” sê Ernst van Zyl, veldtogbeampte vir strategie en inhoud by AfriForum. Die organisasie sê die feit dat die ou Suid-Afrikaanse vlag vir sommige mense aanstoot gee, is nie ’n geldige rede om dit tot haatspraak te verklaar nie. Van Zyl het dit Vrydag onomwonde gestel dat AfriForum se standpunt in hierdie saak nié beteken dat die organisasie die vlag vertoon of dat die organisasie nie werklike haatspraak ten sterkste sal teenstaan nie. “Werklike haatspraak sluit in die verspreiding van haat teenoor ’n sekere groep mense, gegrond op hul identiteit en uitsprake wat neerkom op aanhitsing tot geweld en skadelike optrede. Ons betree wel chaotiese en gevaarlike waters wanneer die wet uitgeoefen kan word om mense se gevoelens te beskerm wanneer hulle slegs aanstoot neem.” Die gelykheidshof het in 2019 beslis dat die vertoon van die ou Suid-Afrikaanse vlag in ’n sekere konteks op haatspraak neerkom. Adjunk-regter-president Phineas Mojapelo het ook destyds bevind dat die swaai van die vlag verdelend en kwetsend is. Die uitspraak beteken dat die ongegronde tentoonstelling van die vlag, byvoorbeeld by ’n sportbyeenkoms, verbied word. Die vertoon daarvan word steeds in byvoorbeeld museums en in ’n akademiese konteks toegelaat.